በአገሪቱ ያለውን የአዕምሮ ጤና ህክምና አገልግሎት የበለጠ ተደራሽ ለማድረግ መንግሥት ተግባራዊ ጥረት እያደረገ ነው-ጤና ጥበቃ ሚኒስቴር
አዲስ አበባ፤ መስከረም 13/2005 (ዋኢማ) –  በአገሪቱ ያለውን የአዕምሮ ጤና ህክምና አገልግሎት የበለጠ ተደራሽ ለማድረግ መንግሥት ተግባራዊ ጥረት እያደረገ መሆኑን የጤና ጥበቃ ሚኒስቴር አስታወቀ፡፡ የአማኑኤል አዕምሮ ስፔሻላይዝድ ሆስፒታል ከጎንደር ዩኒቨርሲቲ ህክምናና ጤና ሳይንስ ኮሌጅ ጋር በመተባበር በተቀናጀ የክሊኒካልና ህብረተሰብ አዕምሮ ጤና አጠባበቅ በሁለተኛ ዲግሪ ያሠለጠናቸውን ባለሙያዎች ዛሬ አዲስ አበባ ውስጥ አስመርቋል፡፡ በተማሪዎቹ የምረቃ-ስነ ስርዓት ላይ የተገኙት በጤና ጥበቃ ሚኒስቴር የሚኒስትሩ ጽህፈት ቤት ሃላፊ ዶክተር ሐዲስ ታምሬ እንደተናገሩት የአዕምሮ ጤና አገልግሎት ከፍተኛ የሙያተኞች እጥረት ያለበት ቢሆንም ለበርካታ ዓመታት ተገቢው ትኩረት ሳይሰጠው ቆይቷል፡፡ ሆኖም መንግሥት የጉዳዩን ከፍተኛ አሳሳቢነት በመገንዘብ ከቅርብ ዓመታት ወዲህ ዘርፉን ለማሻሻል የሚያስችሉ ልዩ ልዩ ተግባራት በማከናወን ላይ ይገኛል። ዶክተር ሐዲስ ለአብነትም ዘርፉ የሚመራበትና እስከ 2015 የሚቆይ የአዕምሮ ጤና ስትራቴጂ አዘጋጅቶ በስራ ላይ እንዲውል ማድረጉን ጠቅሰዋል። በአማኑኤል አዕምሮ ስፔሻላይዝድ ሆስፒታል የሚሰጠውን አገልግሎት ለማሻሻል፣ ለማስፋትና በምርምርና ጥናት ስራዎች ለማገዝ የሚያስችል ከፍተኛ በጀት እንደተመደበ አብራርተዋል። በአሁኑ ወቅትም በኮተቤ አካባቢ ጠቅላላ ሆስፒታልና ብሔራዊ የስነ-አዕምሮ ጤና ምርምር ማዕከል ግንባታ እየተካሄ መሆኑን የተናገሩት ዶክተር ሐዲስ ግንባታውም 85 በመቶ ያህል መጠናቀቁን ገልጸዋል። ከባለድርሻ አካላት ጋር በመሆንም የአዕምሮ ጤናን ከሌሎች የህክምና አገልግሎቶች ጋር አቀናጅቶ ለመስጠትና በመጀመሪያ ደረጃ የህክምና አገልግሎት ውስጥ ለማካተት የሚያስችሉ ስራዎች እየተከናወኑ መሆኑንም ጠቁመዋል፡፡ የዛሬዎቹ ተመራቂዎች በጥናትና ምርምር የታገዘ የቅድመ መከላከልና ህክምና ድጋፍ በመስጠት ለህብረተሰቡ ተገቢውን አገልግሎት እንዲሰጡ ዶክተር ሐዲስ አሳስበዋል። በዘርፉ የሚታየውን የባለሙያ እጥረት ለማቃለል ተተኪዎችን በማፍራት ረገድም የበኩላቸውን ድርሻ እንዲወጡ ጠይቀዋል። የጎንደር ዩኒቨርሲቲ ህክምናና ጤና ሳይንስ ኮሌጅ ዲን ዶክተር ሲሳይ ይፍሩ በበኩላቸው ተመራቂዎቹ በአገሪቱ የተለያዩ ጤና ተቋማት ውስጥ በመሰማራት የአዕምሮ ህክምና አገልግሎቱን በማስፋፋት ረገድ ከፍተኛ ሚና እንደሚኖራቸው ገልጸዋል። በአገሪቱ ጤናማ ህብረተሰብ በመፍጠር በተለይም የአዕምሮ ጤናን በማስጠበቅ ረገድ ትረጉም ያለው ለውጥ የማምጣት አቅም እንዳላቸው አመልክተዋል፡፡ የአማኑኤል አዕምሮ ስፔሻላይዝድ ሆስፒታል ዋና ሥራ አስኪያጅ ዶክተር ዳዊት አሰፋ በበኩላቸው ሆስፒታሉ የአዕምሮ ጤና አገልግሎትን ከሌሎች የጤና አይነቶች ጋር ለማቀናጀት የተቀረጸው ፕሮግራም ገቢራዊ እየተደረገ መሆኑን አስረድተዋል። እንደ ኢዜአ ዘገባ ፕሮግራሙ ከዓለም የጤና ድርጅት ጋር በመተባበር ተግባራዊ እየተደረገ መሆኑን የጠቀሱት ዶክተር ዳዊት ከፕሮግራሙ የሚገኘው ልምድ የአገሪቱን የአዕምሮ ጤና አገልግሎት ሽፋን ለማሳደግ ለሚደረገው ጥረት ግብዓት እንደሚሆን አመልክተዋል፡፡ በዛሬው እለት በተቀናጀ የክሊኒካልና ህብረተሰብ አዕምሮ ጤና አጠባበቅ ከተመረቁት 21 ባለሙያዎች መካከል አምስቱ ሴቶች ናቸው፡፡